Jostedalsbreen

Jostedalsbreen er den største isbreen på det europeiske fastlandet og ligg i Vestland fylke. Isbreen dekkjer eit areal på 487 km² og ligg i kommunane Luster, Sogndal, Jølster og Stryn. Det høgaste fjellet nær breen er Lodalskåpa 2083 moh.

Jostedalsbreen nasjonalpark vart oppretta i 1991 og dekkjer eit areal på 1310 km².

Jostedalsbreen er ein temperert bre, som vil seie at det renn vatn under han og at breen ligg på trykksmeltepunktet. På grunn av dette eroderer han på underlaget og kan flytte på seg.
Jostedalsbreen er den største fastlandsisen i Europa, med eit samla areal på over 480 km². Det høgaste punktet på breen er Høgste Breakulen på 1952 moh. Fleire brearmar går langt ned i dalane, m.a. Bøyabreen i Fjærland og Nigardsbreen, båe til om lag 300 moh. På det tjukkaste er breen om lag 600 meter tjukk. Jostedalsbreen strekkjer seg over eit stort platå i over 1600 moh. Jostedalsbreen har ei samanhengande lengd på vel 60 km og dekkjer nesten halvparten av nasjonalparken.

Brearmar og utløparar 
Jostedalsbreen har mange brearmar. Frå nordaust og sørover er dei største:
 Austdalsbreen i Jostedalen
 Stigaholtbreen i Jostedalen
 Lodalsbreen og Småttene i Jostedalen
 Fåbergstølsbreen i Jostedalen
 Nigardsbreen i Jostedalen
 Tuftebreen i Krundalen i Jostedalen
 Baklibreen i Krundalen i Jostedalen
 Bergsetbreen i Krundalen i Jostedalen
 Vetledalsbreen i Krundalen i Jostedalen
 Tunsbergdalsbreen i Jostedalen
 Austerdalsbreen med Torsbreen, Odinsbreen og Lokebreen ved Veitastrond
 Langedalsbreen i Langedalen i Veitastrond
 Bjørnakyrkjebreen i Langedalen i Veitastrond
 Nystølsbreen i Langedalen i Veitastrond
 Vetle Supphellebreen i Fjærland
 Supphellebreen med Flatbreen i Fjærland
 Bøyabreen i Fjærland
 Vetlebreen i Fjærland
 Marabreen i Jølster
 Lundabreen i Jølster
 Befringsbreen i Stardalen i Jølster
 Breen ved Kaldakari i Stardalen i Jølster
 Melkevollbreen i Olden
 Tjøtabreen i Olden
 Briksdalsbreen i Olden
 Brenndalsbreen i Olden
 Ruteflottbreen ved Loen
 Kjenndalsbreen ved Loen
 Krunebreen i Loen
 Bødalsbreen i Loen
 Bohrsbreen i Loen
 Erdalsbreen i Stryn
 Vetledalsbreen i Stryn
 Syngeskardsbreen i Stryn

Turisme og friluftsliv 
Briksdalsbreen og Nigardsbreen er dei mest kjende delane av Jostedalsbreen og vert årleg vitja av mange tusen turistar. Det er bygd tre museum og senter rundt breen; i Jostedalen ligg Breheimsenteret, i Fjærland Norsk Bremuseum og i Stryn ligg Jostedalsbreen nasjonalparksenter.

Det er ei rekkje kjende breturar på Jostedalsbreen. Kryssinga frå Tungestølen opp Austerdalsbreen og Kvitesteinsvarden over breen ned til Kattenakken og Briksdal, er av dei mest klassiske breturane i Noreg. Turen vart først gått av William Cecil Slingsby og følgjet hans i 1894, og på same dag og utan å vite om kvarandre, av Kristian Bing og Daniel Sygnesand.

Josten på langs er ein moderne klassikar på ski, gjerne gjennomført i mai. Han startar gjerne i Erdalen i Stryn eller på Sota seter i Skjåk og følgjer breen til Flatbrehytta og Fjærland i sør. Turen tek om lag tre dagar.

Skiturane Loen rundt og Olden rundt er òg klassiske skiturar som tek om lag tre dagar.

Litteratur 
 L. Ryvarden og og B. Wold: Norges isbreer. Universitetsforlaget 1991.

Bakgrunnsstoff 
 Jostedalen
 Briksdalsbreen
 Direktoratet for naturforvaltning - nasjonalparker 
 Jostedalsbreen nasjonalpark

Isbrear i Vestland
Isbrear i Luster
Geografi i Sogndal
Geografi i Sunnfjord
Isbrear i Stryn
Turistmål i Vestland
Jostedalsbreen nasjonalpark